2003/451/EY: AKT—EY-ministerineuvoston päätös N:o 2/2003, tehty 16 päivänä toukokuuta 2003, yhdeksännestä Euroopan kehitysrahastosta myönnettävien pitkän aikavälin kehitysmäärärahojen varauksen käytöstä velan vähentämiseen



Virallinen lehti nro L 152 , 20/06/2003 s. 0020 - 0021



AKT-EY-ministerineuvoston päätös N:o 2/2003, tehty 16 päivänä toukokuuta 2003, yhdeksännestä Euroopan kehitysrahastosta myönnettävien pitkän aikavälin kehitysmäärärahojen varauksen käytöstä velan vähentämiseen (2003/451/EY) AKT-EY-MINISTERINEUVOSTO, joka ottaa huomioon 23 päivänä kesäkuuta 2000 Cotonoussa (Beninissä) allekirjoitetun ATK-EY-kumppanuussopimuksen, jäljempänä "ATK-EY-sopimus", ja erityisesti sen liitteessä I olevan 8 kohdan, sekä katsoo seuraavaa: (1) AKT-EY-ministerineuvosto jakoi 8 päivänä joulukuuta 1999 tehdyllä päätöksellä N:o 1/1999, 20 päivänä joulukuuta 2001 tehdyllä päätöksellä N:o 2/2001 ja 23 päivänä joulukuuta 2002 tehdyllä päätöksellä N:o 3/2002 voimakkaasti velkaantuneille köyhille AKT-maille velan vähentämiseen yhteensä 1185 miljoonaa euroa. Kyseisestä määrästä 545 miljoonaa euroa varattiin niiden jäljellä olevien velka- ja velanhoitovelvoitteiden vähentämiseen, joita AKT-mailla on yhteisöön nähden, ja 680 miljoonaa euroa rahoitusosuudeksi Kansainvälisen kehitysjärjestön hallinnoimaan HIPC-rahastoon. (2) Voimakkaasti velkaantuneiden köyhien AKT-maiden velkahuojennusjärjestelyn jatkuvan tukemisen varmistamiseksi on asianmukaista myöntää yhteensä 335 miljoonan euron lisävarat AKT-maiden väliseen yhteistyöhön. AKT-EY-sopimuksen liitteessä I olevassa 3 artiklan b kohdassa määritetyt määrärahat alueelliseen yhteistyöhön ja yhdentymiseen on kuitenkin käytetty loppuun. Tarvittavat varat siirretään sen vuoksi yhdeksännestä Euroopan kehitysrahastosta myönnettävien pitkän aikavälin kehitysmäärärahojen kohdentamattomista varoista, ON PÄÄTTÄNYT SEURAAVAA: 1 artikla Velkahuojennus Siirretään 335 miljoonaa euroa yhdeksännestä Euroopan kehitysrahastosta myönnettävien pitkän aikavälin kehitysmäärärahojen kohdentamattomista varoista AKT-maiden väliseen alueelliseen yhteistyöhön ja yhdentymiseen kohdennettuihin määrärahoihin käytettäväksi niiden AKT-maiden velkahuojennukseen, jotka voivat osallistua voimakkaasti velkaantuneita köyhiä maita koskevaan HIPC-aloitteeseen, AKT-EY-sopimuksen 66 artiklan mukaisesti. Kyseinen määrä voidaan käyttää seuraaviin tarkoituksiin: - niiden AKT-maiden, jotka voivat osallistua HIPC-aloitteeseen, jäljellä olevien velka- ja velanhoitovelvoitteiden, joita niillä on yhteisöön nähden, maksamiseen (135 miljoonaa euroa), - AKT-maita koskevan HIPC-rahaston rahoittamiseen osallistumiseen (200 miljoonaa euroa). 2 artikla Rahoitus AKT-EY-sopimuksen liitteessä IV olevan 13 artiklan 2 kohdan b alakohdan mukaisesti AKT-ministerineuvosto pyytää komissiota rahoittamaan tämän päätöksen 1 artiklassa määritetyn yhteensä 335 miljoonan euron suuruisen velkahuojennustuen. 3 artikla Loppusäännös AKT-valtioiden, yhteisön ja sen jäsenvaltioiden on omalta osaltaan toteutettava tämän päätöksen täytäntöönpanon edellyttämät toimenpiteet. 4 artikla Voimaantulo Tämä päätös tulee voimaan päivänä, jona se tehdään. Tehty Brysselissä 16 päivänä toukokuuta 2003. AKT-EY-ministerineuvoston puolesta Puheenjohtaja S. Rialuth Vohor